51. schôdza NR SR - 13.deň - B. popoludní 2
Dátum: 2021-12-14
Poslanec: Karahuta, Jaroslav (SME RODINA)
Druh vystúpenia: Vystúpenie v rozprave

103. Ďakujem veľmi pekne za slovo, pán predsedajúci. Ja by som len v krátkosti zargumentoval stanovisko hnutia SME RODINA, naše výhrady k tomuto zákonu a chcel by som vám povedať o tých najzásadnejších. Prvá najzásadnejšia je tá, že pozmeňujúci návrh sme dostali 16.48 h, to znamená 12 minút, dvadsa... 12 minút, 22 minút pred hlasovaním, čo si myslím, že vo vzťahu či už k hnutiu ako takému, alebo aj ku mne ako ku predsedovi výboru je minimálne neúcta. To je prvá vec, čo chcem povedať. Druhá vec, tí, čo ma poznáte, a za dva roky sme sa mali možnosť mnohí spoznať, viete, že snažím sa byť zodpovedný a budem maximálne robiť pre to, všetko pre to, aby som vždy zodpovedný bol, pretože táto bublina, kde sa dnes nachádzame, táto bublina raz skončí a my z tejto bubliny prídeme domov, do regiónov, pôjdeme do potravín, pôjdeme do krčmy, pôjdeme na výlet a dáme dole tieto masky, snáď na budúci rok v jari niekedy, a ľudia nás poznajú. A ja sa chcem týmto ľuďom pozerať do očí tak, ako sa im pozerám celý život. V prvom rade by som chcel poprosiť aj tých, ktorí pozerajú, prestaňte zavádzať, že hnutie SME RODINA je proti reforme národných parkov. Nie je to pravda, my sme za reformu národných parkov, ja som to aj na sociálnych sieťach veľakrát deklaroval, avšak za reformu a nie za nejaké zvláštne prevody majetkových práv z jednej štátnej organizácie na druhú štátnu organizáciu. Sme za to, aby národné parky boli pod správou ministerstva životného prostredia, čo si myslím, že je úplne prirodzené, vo veľa štátoch tak je a z môjho pohľadu, teraz hovorím za seba, je to správne. Lenže, kolegovia, náhody sa nedejú, to, čom som povedal pánovi Gyimesimu, že nie sú tam poľnohospodári, ja na náhody neverím, pretože čiste náhodou sa v tomto materiáli na strane dva nenachádzajú ani, dokonca ani súkromní vlastníci lesov sa nenachádzajú tam. Je to náhoda, že práve poľnohospodári a súkromní vlastníci lesov stade vypadli? Celý ten, celý ten proces, jak je nastavený, je nastavený zlý. Pokiaľ by sme išli takým spôsobom, ako sme začali rozprávať ešte niekedy v máji, že urobme, urobme to tak, že urobme tú zonáciu, odstráňme nezmyselné predkupné právo, hej, zabezpečme tak, aby v zmysle plánu obnovy sme dosiahli tie stupne bez zásahu v prospech krajiny, už sme mohli byť dávno inde posunutí, už sme mohli byť tam, kde nás vidiek víta s otvorenou náručou, a nie dnes, kedy tento zákon veľmi silne, a ja by som povedal, nebezpečne polarizuje vidiek. Pretože, pani poslankyňa Halgašová, nie je to pravda, to, čo ty si si myslela. Totiž ten, správa národných parkov spravuje pozemky vo vlastníctve štátu vrátane podielov vo vlastníctve štátu na pozemku a spoločných nehnuteľnostiach, ktoré sa v celosti alebo sčasti nachádzajú v národných parkoch. Čiže ja sa pýtam, keď sa nejaký desaťhektárový pozemok nachádza s 10 metrami štvorcovými v národnom parku, prechádza nám celý 10-hektárový pozemok? No podľa toho zákonu áno. Ľudia, my ideme rozširovať národné parky. Rakúšania, Švajčiari alebo Slovinci nemajú menej národných parkov kvôli tomu, že nemajú krajšiu prírodu. Všetci, ktorí ste v živote cestovali, viete, že naša príroda, majú krásnu prírodu, lenže na to treba obrovské množstvo peňazí. Obrovské množstvo peňazí, aby sa tieto parky dali spravovať tak, aby sme nemali 7,5 % chudobných parkov, ale radšej menej. Majme 3 %, 4 %, ale bohatých parkov. Prečo stále chceme, aby tie parky boli chudobné? Ľudia, veď sa zamyslite! My sa teraz bavíme o nejakých 318-tisícoch hektárov. Bavíme sa o 263-tisícoch hektárov ochranných pásiem. Dohromady my rozprávame už niekoľko dní o 581-tisíc hektároch. My nerozprávame o 20 metrov štvorcových. Keď zoberem vyhláškovú cenu, ktorá už dávno nie je platná, ale iná nebola vymyslená, to je 65 centov za meter štvorcový, čiže 6 500 eur za hektár, my tu dnes ideme schvaľovať prevod v hodnote alebo správu v hodnote nádhernej 3,78 miliárd eur. O tom sa rozprávame. Čiže to nie je len tak. A pokiaľ si niekto myslí, že mám v urbáre 20 – 30 % a že toto bude moje, no nebude moje, pretože podľa platnej legislatívy člen toho spoločenstva má prednostné právo na kúpu pozemkov nachádzajúcich sa v spoločenstve. Na to máme nejakú legislatívu. Ja som osobne privítal a ozaj tento plán obnovy, mám ho dobre naštudovaný, je urobený veľmi dobre. Ja nechápem, prečo nepostupujeme podľa plánu obnovy. Veď v pláne obnovy máme napísané, prvá etapa – novelizácia zákona o ochrane prírody a tak ďalej vrátane vyhodnocovania efektivity opatrení. Vyhodnocovanie efektivity opatrení som sa snažil v rýchlosti od 16.48 h hľadať, no nenašiel som tam. Ale v druhej etape máme reforma správy chránených území. V druhej etape. A tá etapa je, končí prvá časť štvrtý kvartál 2022, kde sa majú robiť komplexná analýza a návrh nového modelu fungovania financovania chránených území, prioritne národných parkov. Do konca budúceho roku sa má urobiť finančná analýza. Neviem si predstaviť, že by ste stavali dom a na dom zobrali 200-tisíc pôžičku a nemali ste, nevedeli ste o tom, či tú pôžičku vrátim alebo nevrátim. My sa bavíme o pôžičke. To nie je dar z nebies. Toto je pôžička. Až, až následne, následne sa hovorí, že sa budú robiť návrhy zonácií a tak ďalej a tak ďalej v roku 2023. Kam sa ponáhľame? Prečo to nechceme spraviť tak zodpovedne, ako to máme, ako to máme urobiť? Vyzónovať a spraviť. Tá zonácia, tie prechody budú stáť obrovské peniaze. SaS-ka, ktorá hovorí o sebe, že je strana zodpovednosti. Viete, koľko to peňazí bude stáť? Vy viete o tom, že národné parky nemajú priestorové zameranie? Že tam sa musia robiť geometrické zamerania, že tam sa musia robiť obrovské-obrovské desiatky, stovky miliónov, len aby sme odčlenili tieto územia. Obrovské peniaze to bude stáť a nie malé. Veď my dokonca v TANAP-e, v katastri Oravice nemáme ani ROEP urobený, ani ROEP. Čiže tento vôbec nevieme presúvať. A pozor! Tie presuny parciel sa robia protokolmi v členení podľa katastrálnych území. A dnes národné parky sú vyhlásením vlády stanovené zľava doprava po čerešňu a po hrušku. Ony nie sú niekde zamerané, že parcela 514/2 je v národnom parku. To nie je takto. Ju treba zamerať. Bude to stáť obrovské peniaze. Takže hovorím, čo sa týka, čo sa týka ďalších vecí, ešte ja by rád znovu dal tú otázku kolegovi Šíblovi: Koľko je štátnych pozemkov v ochranných pásmach? Rozprávame o 263-tisíc hektárov. Koľko je tam štátnych pozemkov? Lebo toto je pre mňa kľúčové. Lebo tam prebieha poľnohospodárska činnosť, tam prebiehajú všetky činnosti v rámci tej ochrany, ochrany vrátane aj takej výstavby, ako bola, ako je teraz pod Tatrami. Takže pokiaľ nebude predkupné právo, pokiaľ nebude zonácia, pretože predkupné právo je to, o čom ste všetci rozprávali, v Alpách – hotely, kozičky, kravičky. No nebudú, lebo to bude štátny pozemok. Na štátnom pozemku dnes nikto robiť nebude. Pokiaľ nebude predkupné právo a pokiaľ nebude tá zonácia urobená, tak ako má byť, v prospech spoločnosti a skutočne v zmysle smernice, európskej smernice, pokiaľ nebudeme chrániť prirodzené biotopy, ale len nejaké, nie už len nejaké, lebo všetky lesy sú dôležité, ale iba všeobecne hospodárske lesy, my nemôžme za tento zákon zahlasovať. Ďakujem pekne. (Potlesk.)